ITT (uzņēmums)

[thumb|180px|''ITT'' bijušā biroja ieeja ''Broad Street'' 75, [Manhatana|Manhatanā]]
[thumb|180px|''ITT'' dāvināts apzeltīts telefons [Kubas prezidentam Fulhensio Batistam]]
***ITT Inc.*** (agrākais nosaukums ***ITT Corporation***) ir ASV daudznozaru ražošanas uzņēmums. Tas ir dibināts 1920. gadā. Galvenais birojs ir Konektikutas štata Stemfordā.

Uzņēmums organizēts trīs biznesa grupās: *Motion Technologies* (bremžu uzlikas un berzes materiāli transportlīdzekļiem), *Industrial Process* (sūknēšanas sistēmas, ventiļi, kontroles sistēmas rūpniecībā un derīgo izrakteņu ieguvē un transportēšanā), *Connect & Control Technologies* (savienotāji un citi piederumi sakaru kabeļiem, dažādi produkti aerokosmiskajai un rūpnieciskajai jomai).
Senāk uzņēmums darbojies telesakaru aparatūras ražošanā, aizsardzības biznesā, ūdens tehnoloģijās un citās jomās.

*ITT Inc.* tiek kotētas Ņujorkas fondu biržā.

## Vēsture
### Telesakari
1920. gadā Puertoriko *Sosthenes Behn* un viņa brālis *Hernand* dibināja uzņēmumu ***International Telephone & Telegraph*** (*ITT*). 1923. gadā uzņēmums ieguva monopolstāvokli Spānijas telesakaru tīklā.

No 1922. līdz 1925. gadam Eiropā tika iegādāti vairāki telesakaru uzņēmumi. 1925. gadā no *[[Western Electric]]* tika nopirkti vairāki tā starptautiskie meitas uzņēmumi, to skaitā *[[International Bell Telephone Company|Bell Telephone Manufacturing Company]]* Beļģijā, *International Western Electric* Apvienotajā Karalistē, ko pārdēvēja par *[[Standard Telephones and Cables]]* un *Le Materiel Téléphonique* (*LMT*; vēlāk to pārdēvēja par *LMT-ITT*) Francijā. 1925. gadā tika izveidota Eiropas nodaļa *International Standard Electric Corporation* (*ISE*).
1929. gadā *ISE* Vācijā dibināja holdinga uzņēmumu *[[Alcatel-Lucent Deutschland|Standard Elektrizitaets-Gesellschaft AG]]* (*SEG*); par tā partneri kļuva *[[AEG]]* ar telesakaru uzņēmumu *[[Mix & Genest|Mix & Genest AG]]*, kas dibināts 1879. gadā.
1930. gadā *SEG* iegādājās radio un sakaru iekārtu ražotāju *[[C. Lorenz AG]]*.

ASV 1928. gadā *ITT* ar meitas uzņēmuma *Postal Telegraph & Cable* starpniecību iegādājās vairākus Džona Viljama Makeja (*John William Mackay*) uzņēmumus: *Commercial Cable Company* (transatlantiskie sakari), *Commercial Pacific Cable Company* (sakari uz Filipīnām, Ķīnu un Japānu), *Postal Telegraph* un *Federal Telegraph Company* (radio sakari; vēlāk to pārdēvēja par *Federal Telegraph and Radio Corporation*). 1935. gadā *Postal Telegraph & Cable* likvidēja, tā vietā 1940. gadā izveidoja *American Cable and Radio Corporation*.

1931. gadā no Īvara Krīgera tika nopirktas Zviedrijas telesakaru uzņēmuma *[[Ericsson]]* kapitāldaļas, *ITT* kļūstot par tā lielāko akcionāru līdz 1960. gadam, kad akcijas pārdeva Vallenbergu ģimenei.

1951. gadā no Filo Fernsworta (*Philo Farnsworth*) tika nopirkts televīzijas un radio uzņēmums. 1951. gadā *ITT* ieguva telefona centrāļu ražotāja *Kellogg Switchboard & Supply* vairākuma kapitāldaļu. Vēlāk to pārdēvēja par *ITT Kellogg*. Pēc apvienošanas ar *Federal Telegraph and Radio Corporation* to pārdēvēja par *ITT Telecommunications*, bet vēlāk — atkal par *ITT Kellogg*.

1958. gadā meitas uzņēmumi Vācijā *Standard Elekrik* (līdz 1956. gadam *SEG*) un *C. Lorenz* tika apvienoti uzņēmumā *Standard Elektric Lorenz AG* (*SEL*).
1959. gadā par *ITT* vadītāju kļuva *Harold Geneen*.

### Diversifikācija
1963. gadā *ITT* mēģināja iegādāties *[[American Broadcasting Company|ABC]]* televīzijas tīklu, bet to aizliedza ASV konkurences regulators. Lai apietu konkurences likumus, *ITT* sāka iegādāties uzņēmumus ārpus telesakaru jomas. 1960. gados tika nopirkti vairāk nekā 300 uzņēmumi, piemēram, ''Sheraton'' viesnīcu ķēde, maizes cepšanas uzņēmumus *[[Continental Baking Company]]*, automašīnu iznomātājs *[[Avis Rent a Car System]]*. 1966. gadā tika iegādāts mācību iestāžu operators *Educational Services, Inc.*, kas kļuva par *[[ITT Technical Institute|ITT/ESI]]*.

1972. gadā *ITT* iegādājās Nīderlandes amortizatoru ražotāju *KONI Group*.
1976. gadā Francijas telefona centrāļu ražotājs *LMT-ITT* tika pārdots *[[Thomson-CSF]]*, *ITT* paturot televizoru ražošanu ar zīmolu *Océanic*.

1986. gadā Eiropas telesakaru operācijas tika pārdotas Francijas *[[Alcatel|Compagnie Générale d’Electricité]]* (tagad *[[Alcatel-Lucent]]*), kas kā *CIT Alcatel* meitas uzņēmums *Alcatel N. V.* reģistrēts Nīderlandē, kurā 55,6 % piederēja *CGE* un 37 % — *ITT*.
1987. gadā televizoru ražošana ar zīmolu *Océanic* nonāca Somijas *[[Nokia]]* īpašumā.
1988. gadā *SEL* sadzīves elektronikas bizness tika pārdots *Nokia*.
1989. gadā *ITT* tālsakaru nodaļu apvienoja ar *[[Metromedia]]* tālsakaru nodaļu, izveidojot uzņēmumu *Metromedia-ITT*, ko 1993. gadā iegādājās *Long Distance Discount Services, Inc.* (tagad *[[MCI (uzņēmums)|MCI]]*).

1992. gadā *ITT* pārdeva 30 % tai piederošo *Alcatel N.V.* kapitāldaļu, iegūstot 7 % *[[Alcatel|Alcatel Alsthom]]* daļu.
1994. gadā *[[ITT Technical Institute|ITT Educational Services, Inc.]]* tika pārdotas publiskā piedāvājumā, *ITT* saglabājot 83 %.

### Uzņēmuma sadalīšana
1995. gadā *ITT* sadalīja trīs atsevišķos publiskos uzņēmumos ***ITT Corporation*** (viesnīcu bizness), ***ITT Hartford*** (apdrošināšana) un ***ITT Industries*** (ražošana):
* *ITT Corporation* (*ITT Destinations*) 1997. gadā pabeidza apvienošanos ar *[[Starwood Hotels and Resorts Worldwide]]*, pārdodot ne viesnīcu un izklaides biznesu. 1999. gadā *ITT Corp.* pilnībā pārdeva *ITT/ESI* kapitāldaļas. 1999. gadā *ITT Corp.* nosaukums mainīts uz *Starwood*.
* *ITT Hartford* tagad zināms ar nosaukumu *[[The Hartford Financial Services Group|The Hartford Financial Services Group, Inc.]]* un ir viens no lielākajiem investīciju un apdrošināšanas uzņēmumiem ASV.
* *ITT Industries* darbojās kā rūpniecisko un aizsardzības izstrādājumu ražotājs; tas vēlāk kļuva par *ITT Corporation*. 

1997. gada oktobrī *ITT Industries* Šveices uzņēmumam *[[TDK-Micronas|Micronas]]* pārdeva pusvadītāju komponenšu ražotāju Vācijā *ITT Semiconductors* (*[[Intermetall]]*).

### Rūpniecisko un aizsardzības izstrādājumu ražotājs
2002. gadā *ITT Industries* no Somijas *[[Neles|Metso]]* nopirka Nīderlandes sūkņu ražotāju *Svedala Robot B.V.* (tagad *Robot Pumps Holland*).
2006. gada 1. jūlijā *ITT Industries* nosaukumu mainīja uz ***ITT Corporation***.
2007. gadā tika iegādāti uzņēmumi *International Motion Control* (*IMC*) un *[[EDO Corporation]]*.
2008. gadā palaistajā pavadonī *[[GeoEye-1]]* bija uzstādīta *ITT* izgatavotā aparatūra, kas nodrošināja Zemes virsmas fotografēšanu augstā izšķirtspējā.
2009. gadā tika nopirkts Vācijas sūkņu ražotājs *Laing GmbH*.

### Uzņēmuma otrā sadalīšana
2011. gadā *ITT Corporation* sadalīja trīs neatkarīgos uzņēmumos:
* *ITT Corporation* paturēja rūpniecisko procesu un plūsmas kontroles izstrādājumu biznesu;
* *[[Xylem]]* — ūdens un kanalizācijas izstrādājumu bizness;
* *[[ITT Exelis]]* — aizsardzības risinājumu biznes (to 2015. gadā nopirka *[[Harris Corporation]]*).

### Rūpniecisko procesu un plūsmas kontroles izstrādājumu bizness
2015. gadā *ITT Corporation* iegādājās automašīnu detaļu ražotāju *Wolverine Advanced Materials*.
2016. gadā Indianas štatā tika reģistrēta pārvaldītājsabiedrība ***ITT Inc.***, un *ITT Corporation* kļuva par tās meitas uzņēmumu.
2017. gada 26. janvārī *ITT* pabeidza Polijas uzņēmuma *Axtone* iegādi, kas ražoja komponentes smagiem darba apstākļiem dzelzceļam un citām rūpniecības jomām.

2022. gada 4. aprīlī par 140 miljoniem ASV dolāru tika iegādāts Izraēlas uzņēmums *Habonim*, vārstu, vārstu automātikas un vadības sistēmu projektētājs un ražotājs gāzes sadales, biotehnoloģiju un skarbas ekspluatācijas pakalpojumu nozarēs.
2023. gada maijā *ITT* iegādājās uzņēmumu *Micro-Mode*, kas bija vadošais augsti izstrādātu savienotāju piegādātājs aizsardzības un kosmosa lietojumiem skarbos vides apstākļos.
2024. gada 19. janvārī tika pabeigta Dānijas uzņēmuma *Svanehøj Group A/S* iegāde, tas bija sūkņu piegādātājs kriogēno lietojumu jomā jūrniecības nozarē.
Jūlijā *ITT* par 171 miljonu ASV dolāru pārdeva automašīnu detaļu ražotāju *Wolverine Advanced Materials* (*Wolverine*).
1. augustā *ITT* vienojās no investīciju uzņēmuma *Behrman Capital* par 475 miljoniem ASV dolāru iegādāties uzņēmumu *kSARIA*, kas bija kritiski svarīgu savienojamības risinājumu ražotājs un piegādātājs kosmosa un aizsardzības galaproduktu tirgiem; darījums pabeigts 12. septembrī.
2025. gada 5. decembrī *ITT* paziņoja, ka ir vienojies ar *Lone Star Funds* par 4,775 miljardu ASV dolāru iegādāties ASV uzņēmumu *SPX FLOW*, kas piegādā aprīkojuma un procesu tehnoloģiju produktus (maisīšana, sajaukšana, šķidrumu apstrāde, atdalīšana, siltuma pārnese un citas darbības) rūpniecības, veselības un uztura nozarēm.

## Atsauces

## Ārējās saites

* ITT Inc.